บาทจ่อหลุด32 กดดันลดดอก เห็นครึ่งปีแรก
บล.ไทยพาณิชย์ จับตาค่าเงินบาทหลุด 32 เหรียญสหรัฐ จุดเปลี่ยนแบงก์ชาติลดดอกเบี้ย
25 ม.ค. 2558

บล.ไทยพาณิชย์ จับตาค่าเงินบาทหลุด 32 เหรียญสหรัฐ จุดเปลี่ยนแบงก์ชาติลดดอกเบี้ย 
นายเอกภาวิน สุนทราภิชาติ นักกลยุทธ์การลงทุน สายงานวิจัย บริษัทหลักทรัพย์ (บล.) ไทยพาณิชย์ เปิดเผยว่า มีความเป็นไปได้ที่คณะกรรมการนโยบายการเงิน (กนง.) ธนาคารแห่งประเทศไทย (ธปท.) จะลดดอกเบี้ยนโยบายในช่วงครึ่งแรกของปีนี้ ถ้าค่าเงินบาทแข็งค่ามากเกินไป หรือแข็งค่าเร็วเกินไป
“ตอนนี้ค่าเงินบาทอยู่แถวๆ 32.50 บาทแล้ว และแนวต้านต่อไปคือ 32 บาท  ซึ่งมีโอกาสเป็นไปได้ ถ้ามีเงินทุนต่างชาติไหลเข้ามาลงทุนในตลาดตราสารหนี้ไทย เพราะดอกเบี้ยของไทยสูงกว่าสหรัฐและยุโรป ฉะนั้นถ้าค่าเงินลงไปต่ำกว่า 32 บาท เชื่อว่า กนง.จะตัดสินใจลดดอกเบี้ย และจากการลดดอกเบี้ยในอดีต พบว่า กนง.มีโอกาสที่จะลดดอกเบี้ยลงไปต่ำสุดที่ 1.25% หรือสามารถลดได้อีก 0.75% จากระดับในปัจจุบันที่ 2%” นายเอกภาวิน กล่าว
อย่างไรก็ตาม การปรับลดดอกเบี้ยนโยบายประกอบกับเม็ดเงินลงทุนจากต่างชาติ จะเป็นปัจจัยบวกต่อตลาดหุ้น คาดว่าปีนี้ดัชนีจะปรับขึ้นไปได้ถึง 1,800 จุด
ด้านสถานการณ์น้ำมันในตลาดโลก  บลูมเบิร์กรายงานว่า ราคาปรับตัวลงแตะระดับต่ำที่สุดในรอบเกือบ 6 ปี หรือนับตั้งแต่เดือน มี.ค. 2552 หลังนักลงทุนเริ่มมองเห็นทิศทางของตลาดว่า การสวรรคตของสมเด็จพระราชาธิบดีอับดุลเลาะห์ อดีตกษัตริย์แห่งซาอุดิอาระเบีย จะไม่ส่งผลใดๆ ต่อการเปลี่ยนแปลงนโยบายกำลังการผลิตน้ำมันของผู้ส่งออกน้ำมันดิบรายใหญ่
ทั้งนี้ ราคาน้ำมันในตลาดฟิวเจอร์สของสหรัฐปรับตัวลดลง 1.6% จากก่อนหน้านี้ที่มีการปรับตัวเพิ่มขึ้น 3.1% หลังสมเด็จพระราชาธิบดีซัลมาน บิน อับดุลอาซิส อัลซาอุด กษัตริย์พระองค์ใหม่แห่งซาอุดิอาระเบีย ทรงให้คำมั่นที่จะยึดถือแนวทางนโยบายของกษัตริย์พระองค์ก่อนอย่างเคร่งครัด ทำให้นักวิเคราะห์ตีความว่า ทรงหมายรวมถึงการคงนโยบายไม่ลดกำลังการผลิตน้ำมันด้วยเช่นกัน
สำหรับน้ำมันดิบเวสต์เท็กซัส งวดส่งมอบเดือน มี.ค. ปรับลดลง 72 เซนต์ ปิดตลาดที่ 45.59 เหรียญสหรัฐ/บาร์เรล ต่ำที่สุดนับตั้งแต่วันที่ 11 มี.ค. 2552
นอกจากการคาดการณ์ว่า ซาอุดิอาระเบียประเทศทรงอิทธิพลของกลุ่มผู้ส่งออกน้ำมัน (โอเปก) จะยังคงกำลังการผลิตน้ำมันต่อไปแล้ว ค่าเงินเหรียญสหรัฐที่แข็งค่าขึ้นภายหลังจากธนาคารกลางแห่งยุโรป (อีซีบี) ประกาศใช้คิวอีในช่วงสัปดาห์ที่ผ่านมา ก็มีผลต่อราคาน้ำมันเช่นกัน n